  Виталий Пронин Вормон Нуналлы 70 ар тырмемен валче мынам гожтэме потӥз анае Мария Александровна Петрова сярысь. Со вордскемын 1912-тӥ арын Алнаш черкогурт вӧзысь Сизьгуртын огшоры крестьян семьяын. Сизьгуртысь школаын 3 классэз быдтэм. Дышетэм сое Константин Чернов - Пётр Чернов писательлэн атаез. Анае весь колхозын ужаз. Вылаз карт пыртэм Шорын Утчанысь Николай Семёнович Петровез. Война кутскем бере кӧня ке улыса, атайме но фронтэ басьтӥллям. 1942-тӥ арын декабрь толэзе берпуметӥ гожтэтэз вуэм, собере бумага вуэм, ивортэк ышиз шуыса. Анае весь возьмаз сое, юасьёс ке но вал - картлы ӧз бызьы ни. Сурыкмем гожтэтсэ дырын-дырын поттэ вал но, зар-зар бӧрдыса, лыдӟе вал. Мон, сое жаляса, трос пол военкоматъёстӥ ветлӥ (Алнаше, Иже), но ивор ӧз вуы. Кӧня курадӟонэз адӟемын анае! Война вакытэ, пересь нэнэды вань шуыса, сое нюлэс кораны весь лэзьяллям: Каркалае, Бакагуртэ, Кекоранэ, собере Балезиное чугун сюрес лэсьтыны ыстӥллям. Монэ утем пересь нэнэе. Сое но весь колхозэ поттало вылэм - мыным 2 пӧзьтымтэ картошкаез, векчи вандылыса, ӟус вылэ келля вылэм. Война бере, куазь кӧс улэмен, сютэм аръёс кутскизы. Монэ, 5 аресъем мае ке, одӥг ӵукна сайкатэмзы луымтэ ни: сютэм улыса, кулон калэ вуиськем. Софья апаелы тау карисько: со бызьыса мынэм складэ, басьтэм сезьы пызь, бертыса ымам туйылэм, озьы гинэ мон улӟиськем. М. Петрова бусые нуэ керосин.Мон ӵем висьылӥ, анай монэ валэн нуллэ вал я больницае, я мукет гуртъёсы пелляськисьёс доры. Тулыс бусыетӥ, крахмал бичаса, ветлӥм, турынэн сураса, нянь пыжизы, ӝук пӧзьтӥзы. Лыосты бичаса но изыса сиимы. Кураськыса но ветлӥмы пересь нэнэеным. Анае весь колхозын ужаз. 1945-тӥ арын сузэре вордскиз. Бакчамы кыедамтэ, горд сюй, туж чурыт. Ошен но, фермаысь скалэн но анай гыриз, мон, ош вылын пукыса, уллясько. Налог тырыны 2 ыжмес но кечмес приставъёс поттӥзы. Анае колхозын вал сюдӥз, ыж возьмаз, мукет ужъёсты быдэсъяз. Дорын но весь ужаз: куиськиз, черсӥз, дэра куиз. Со доры эшъёсыз ветло вал: Марья, тон туж маскара вераськиськод, юри вераськемдэ кылзӥськыны лыктӥм, шуо вал. Со ужан висказ ик вераське, эшъёсыз кӧтсэс кутыса серекъяло. Монэ 12 арес дыръям бакчамес гырыны геры борды пуктӥз. Со дырысен, школаме быдтытозь, бакчамес гыри. Пенсие потытозяз, анае бусыосын ужась тракторъёс доры керосин, солярка бекчеосын нуллӥз. Уробое я дӧдьые 300 литръем бекчеосты покат вылтӥ олокызьы со огназ тубытъяз. Колхозлэн Данъян пул вылаз патретсэ возизы. Со фотозэ тӥледлы лэзисько. Собере пенсие потӥз, 10 манет пенсия басьтӥз. Кулӥз со 1982-тӥ арын, туж секыт висьыса. Мон профессорез но ӧтчай вал, номыр карыны ӧз быгатэ ни. Туж бадӟым тау карисько анаелы монэ сыӵе секыт аръёсы будэтэмез, утялтэмез понна. Ачиз сютэм улӥз, но берпум нянь турижзэ милемлы сётэ вал. Пётр Петров, Ижкар Теги: Вормонлы-70 ожгар  